陳登父和再用韻奉答共說江南杜禪
作者：俞德鄰
朝代：宋

paragraphs: 煌煌光明宮，中有西方人。
當年修何道，辛苦踰十春。
道成就空滅，姬周遽嬴秦。
空令億萬劫，稽首金色身。
我無忍辱行，獨立招衆嗔。
常願習浄業，趺坐脚不伸。
向來宿木下，亦頗鐘梵鄰。
傲睨遠公社，沈冥栗里醇。
終然守陋巷，尚友顔生仁。
豈伊石頭路，行行欠頻頻。
百年三萬日，奄忽如飈塵。
癡人昧非想，念念生疎親。
何當見佛影，國清甘爨薪。